**DOR**

*STOMFF ANDREI AUREL*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

DOR

Mi-e dor de câmpul înflorind

În zumzet moale de albine.

Mi-e dor în iarbă să mă-ntind

Şi mi-e atâta dor de tine.

De mult n-am ascultat stejarii

Şoptindu-şi cântul ancestral.

Iar paşii, mă tot duc, hoinarii,

În luminişul de sub deal.

Acolo, soarele nu arde

Ci mângâie cu raze blânde.

De ce eşti oare-asa departe?

Mi-e dor de buzele-ţi arzânde!

Mi-e dor de crângul cel bătrân

În care ne pierdeam hai-hui,

Şi când doar stelele rămân,

Mi-e dor de ochii tăi căprui!

În cântec de privighetori,

Zorii se nasc să te alinte.

Mi-e dor de rouă şi de flori.

Mi-e dor de gura ta fierbinte!

Mi-e dor de galbenul uriaş

Al soarelui topit pe stânci.

Mi-e dor de micul pârâiaş.

Mi-e dor de ochii tăi adânci!

Mi-e dor de mângâierea ta

Ce o aştept şi nu mai vine.

Sunt vinovat iubirea mea

Că mi-e atâta dor de tine?